钦定古今图书集成/明伦汇编/氏族典/第389卷 > 李绅
## 钦定古今图书集成/明伦汇编/氏族典/第389卷 > 李绅

按《唐书李绅传》：“绅字公垂，中书令敬元曾孙。世宦南
方，客润州。绅六岁而孤，母卢躬授之学。为人短小精
悍，于诗最有名，时号短李。元和初，擢进士第，补国子
助教。李锜辟掌书记。会使者召，锜称疾留后，胁使者
为众奏天子召绅作疏，绅阳怖栗，至不能为字。锜怒，
囚绅狱中。锜诛乃免。穆宗召为右拾遗，翰林学士，与”
李德裕、元稹同时，号“三俊。”累擢中书舍人。牛僧孺辅
政，以绅为御史中丞，改户部侍郎。李逢吉欲陷之。敬
宗立，逢吉乘间言绅尝不利于陛下，乃贬瑞州司马。
后天子于禁中得先帝手缄书一笥，发之，见绅疏请
立帝，乃大感悟，悉焚逢吉党所上谤书。宝历赦令，得
徙江州长史，迁滁、寿二州刺史。开成初为河南尹。武
宗即位，拜中书侍郎同中书门下平章事，进尚书右
仆射、门下侍郎，封赵郡公。居位四年，辞位，以检校右
仆射节度淮南。卒，赠太尉，谥文肃。